ArcelorMittal-afleggingsvergadering werp geen vrugte af - Solidariteit WêreldSolidariteit Wêreld
Tuis › Mediaverklarings › ArcelorMittal-afleggingsvergadering werp geen vrugte af
Solidariteit het vandag gesê hy het gehoop dat die tweede afleggingsvergadering van ArcelorMittal (Amsa) wat vandag plaasgevind het, meer duidelikheid sou bring oor die reuse-afleggings wat Amsa moontlik in die gesig staar.
Volgens Marius Croucamp, adjunkhoofsekretaris van Solidariteit, het die vergadering egter geen vrugte afgewerp nie. “Ons is nie tevrede met Amsa se terugvoer oor die rede waarom so baie poste moontlik geraak gaan word nie,” het Croucamp gesê.
Croucamp voer aan dat die departement van handel en nywerheid nie vir die afleggingsvergadering opgedaag het nie. Dit volg nadat Solidariteit die departement op 6 Augustus genooi het om die afleggingsvergadering by te woon om eerstehands te hoor wat die uitdagings is waarmee Amsa gekonfronteer word. “Dit is teleurstellend dat die departement van handel en nywerheid nie opgedaag het nie, en ons het ook geen terugvoer vanaf die departement gekry oor ons uitnodiging om die vergadering by te woon nie,” het Croucamp gesê.
Croucamp sê voorts dat ArcelorMittal aangedui het dat tot 2 000 poste geraak kan word met dié proses. “Ons is van mening dat die departement se ingryp van kardinale belang is vir die voorkoming van afleggings by dié staalreus, en om toekomstige afleggings in die groter staal- en vervaardigingsbedryf te verhoed,” het Croucamp gesê.
Volgens Croucamp hou Amsa se redes vir die afleggings nie steek nie, en Solidariteit het die bestuur van Amsa versoek om ʼn volledige impakstudie doen en met die volgende vergadering deeglike terugvoer te gee oor die redes waarom byna 2 000 poste geraak word. “Ons voel sterk dat geen werknemers deur die proses geraak moet word nie.”
Solidariteit het reeds sy Navorsingsinstituut opdrag gegee om ʼn onafhanklike impakstudie te doen om die uitdagings in die breër staal- en vervaardigingsbedryf te ondersoek.